**Când există iubire**

*Alina Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când există iubire

Uneori aș vrea să fiu

o aripă de gând

Alteori aș vrea să fiu

un vers de iubire...

un pescăruș ce te așteaptă

la un țărm de dor,

iar tu, să-mi fii aripa

ce mă poartă mereu

spre fericire.

Uneori aș vrea să fiu

o gară

unde speranțele și visele

poposesc...

Tu, să fii trenul

ca săgeata ce oprește

întotdeauna în gara

sufletului meu.

Uneori aș vrea să fiu

un înger

Să mă ascund timid

sub pleoapa ta...

s-adorm așa aproape,

lângă tine

și-apoi, în zori

să mă topesc ușor

ca un magic fulg de nea,

pe gura ta.

-22 Mai 2015-